Spookpsalms as album, het Botha in ’n onlangse onderhoud gesê, is eintlik gebore uit die eerste snit, “Sysie September”, ’n tradisionele Griekwa-liedjie.
“Ek het dit die eerste keer op Boggomsbaai gehoor. Daai song het my bygebly, maar op die internet kon ek niks kry nie. Met navorsing kom ek toe agter dit is ’n baie ou tradisionele liedjie,” vertel hy aan Beeld.
Nou ja, “Sysie” is ’n heerlike liedjie. Die ligte melodie (eintlik klink die hele album deurgaans lig – as jy AC/DC-tipe rifs soek, moet jy maar elders heen gaan) versteek ’n universele lewenswaarheid: “Dis swaar om ’n mens se kind te wees.”
As jy ooit ’n braai op ’n effens reënerige dag hou om die verjaardag van ’n afgestorwe vriend te herdenk, is dié album die regte klankbaan.
“Stad sonder naam” is veral goed vervaardig. As jy fyn luister, hoor jy jy eggo’s in die agtergrond as Botha sing: “Op ’n donker pad het ek jou verloor/ in ’n vreemde stad/ terwyl die deuntjie oor en oor bly draai.”